Ilustračná snímka: (tasr).
Nadácia mesta Bratislavy v súvislosti s opatreniami týkajúcimi sa rizika nového koronavírusu a ochorenia COVID-19 predlžuje termín uzávierky výzvy v grantovom programe Kultúra. Žiadatelia môžu predkladať projekty až do konca apríla.
"Dôvodom predĺženia termínu je umožniť realizátorom projektov prehodnotiť konanie podujatí do termínu, v ktorom by sme mali poznať viac informácií v súvislosti s vývojom a dosahom pandémie nového koronavírusu," objasnil hovorca hlavného mesta SR Bratislavy Peter Bubla. Realizátorom plánovaných podujatí zároveň odporúčal termínovať akcie na druhú polovicu roka.
Na koniec apríla sa takisto posúva termín vyhlásenia grantového programu Komunity. Vyhlásenie výzvy v štipendijnom programe Umenie ostáva v plánovanom termíne (koniec apríla 2020).
Z dôvodu mimoriadnej situácie, ktorá platí na území Slovenska od štvrtkového (12. 3.) rána a ktorej súčasťou je aj zákaz verejných podujatí, zrušila Nadácia mesta Bratislavy tiež plánované informačné semináre vrátane toho najbližšieho 24. marca.
V rámci grantového programu Kultúra alokovala Nadácia mesta Bratislavy 500 000 eur, o ktoré sa môžu uchádzať žiadatelia v rámci troch kategórií.